– Vi har førstehånds kunnskap om pasienter vi ikke kjenner smittekjeden til, sier avdelingslederen.

Basert på kjennskap til konkrete pasienter konstaterer sjef for medisinsk intensivavdeling på Ullevål sykehus Dag Jacobsen at smitten i Oslo allerede er «ute av kontroll».

Følg med: Nettavisens nyhetsstudio følger situasjonen rundt coronaviruset direkte

– Det skjer coronasmitte i Oslo på kjøpesenter og på busser nå. Da må man ta grep. Jeg tror myndighetene er forsiktige fordi de fikk kritikk under svineinfluensaen, men den forsiktigheten har vi ikke råd til nå, sier Jacobsen til NRK.

Fungerende avdelingsleder Torgun Wæhre på infeksjonsmedisinsk avdeling på Ullevål er også ute og advarer:

– Vi har førstehånds kunnskap om pasienter vi ikke kjenner smittekjeden til. Vi vet også at de har hatt veldig mange kontakter før de ble lagt inn. Man kan forestille seg at de har smittet veldig mange personer, sier fungerende avdelingsleder Torgun Wæhre.

Coronaviruset sprer seg nå fritt mellom mennesker i Oslo, sier avdelingsleder ved sykehus. Foto: Håkon Mosvold Larsen (NTB scanpix)

Les også: Forsikringsselskap fraråder alle utenlandsreiser

Råd om smitte på offentlig transport

Storavisen The Guardian har forsøkt å besvare en rekke ofte stilte spørsmål om coronavirus-smitte. Ett av spørsmålene er hvorvidt man kan bli smittet på offentlig transport som buss, trikk, T-bane og tog. Avisen skriver at mesteparten av smittespredningen skjer innad i familier, hvor folk befinner seg i trange lokaler.

Videre skriver avisen at «du må befinne deg innen én til to meters avstand fra en smittet person for å bli smittet av dråpesmitte fra nysing eller når de snakker. Det er lite sannsynlig på offentlig transport, men det vil være mulig å få viruset overført på hendende dine fra en overflate som smittede har berørt. Viruset kan overleve i 48 timer eller til og med i 72 timer på harde overflater – som for eksempel rekkverk på T-banen, men mindre tid på myke overflater».

Dette er grunnen til at helsemyndigheter, virologer og folkehelseeksperter råder til hyppig håndvask og bruk av desinfiserende middel, samt unngå ansiktsberøring for å hindre at viruset kan komme i nesen, munnen eller øynene.

Norske helsemyndigheter anbefaler nå at alle arrangementer med over 500 deltagere avlyses.

I tillegg bes nordmenn om å være ekstra renslige ved bruk av kollektivtrafikk, samtidig som arbeidsgivere oppfordres til å vurdere økt bruk av hjemmekontor.

Les også: Matbutikkene har iverksatt virustiltak